钦定古今图书集成/明伦汇编/官常典/第128卷 > 《重修两程祠记》程敏政
## 钦定古今图书集成/明伦汇编/官常典/第128卷 > 《重修两程祠记》程敏政

河南两程子之故宅，在嵩之陆浑，胜国时，尝即其地
建庙貌，比阙里更代而罢。至景泰乙亥，有诏复之，且
求两夫子之后，得十七世孙克仁者，授翰林院《五经》
博士，世其官以奉祀，著为令典，盖于今二十有四年
矣。祠因于旧，而成之速，卑隘弗称，日久浸敝。河南左
布政使祁门程泰行郡至嵩，进谒已，退而叹曰：“惟我
两夫子之道，实上继孔、孟不传之统，而神灵所奉，乃
尔弗虔，其何以本政化、励来学、副图报之盛心？”乃议
兴修，且发廪为之倡。吏民闻风以为盛，举乐应之。以
成化戊戌八月壬寅起工，拓其地，弘其规，中构堂以
奉两夫子，后增寝堂，左右各为斋庐，缭以周垣，而辟
重门。以是岁十二月癸巳，次第落成。山川辉映，过者
改观。适监察御史祁门程宏奉命巡按河南，嘉之，遂
相与行释菜礼，告虔妥灵，且为书京师，请为之记。走
闻古者乡先生殁而祭于社，其事盖以义起，而历代
诵法之弗敢后也。两夫子中兴绝学，以教万世，非经
生学士与夫建功一时一方者比。自宋以来，虽从祀
孔庙，由国学以达于天下，而专祠之在故乡者，宜益
严也。矧！冠舄之藏，不远伊迩，高山景行之思，其孰无
之？而历时滋久，莫或任起废之责者。布政君乃以远
宗后学独倡焉，使官于斯而政有所向，方生于斯而
学有所承，式以仰承我列圣兴道善俗之意，其贤于
世吏远哉！抑走考之《家谱》，两夫子之先实徽人，出陈
镇西将军开府仪同三司忠庄公灵洗之后。盖自徽
迁中山，又自中山迁河南，见于欧阳公所为程文简
公《先德之铭》及伊川所为《明道之状》。靖康之难，文简
及伊川子孙从南渡，居池州，一还居徽之休宁。当时
录用之牒、追爵之词、表墓之文具存也，而明道之后
无闻焉。临川吴氏《题河南世系》，称“宋淳熙间，金陵书
院尝立明道五世孙奉祀事，再期而卒，又以名幼，学
者承之”，则明道之后，疑有居金陵者矣。然博士君乃
近出于嵩产之所，推择何欤？岂金之中世乱定来归，
或南北既同之际，返桑梓而求不失其世守者与？皆
不可知矣。走与御史布政两君，幸同所自出之谱。上
祖忠庄公皆窃诵两夫子之遗书，以求自立于世，则
于祠事可容力者何？敢不勉？布政君中景泰甲戌进
士，历户部主事郎中，佐广西、河南二藩，以至方伯，敬
厚醇谨，有闻于时，而此举益见其知本。是宜书其岁
月于石，俾后之人有征焉，以图继其志而弗隳也。预
事有司及诸尝助义者，悉附名其阴。